Raich
Raich (IPA: ; amtlig Raich) isch e ehemoligi Gmei in Bade-Württeberg (Dütschland) un ghört zum Landkreis Lörrach. 

Die ehemolig Gmei ghört sit em 1.1.2009 zue dr neije Gmei Chleis Wiisedal mit Hauptort Dägernau, wo ussem gliichnammige Gmeiverwaltigsverband hervorgange isch. D'Umwandlig vum Gmeiverwaltigsverband in e Verbandsgmei isch us finanzieller Not erfolgt.

Geografy

Lag 
Raich litt im Naturpark Südschwarzwald im Dal vo de Chleine Wiese uff 560 bis 1160 meter über NN. Rund 70 Prozänt vom Gmeindegebiet isch bewaldet.

D Gmeind gränzt im Norde an Neuewäg, im Oste an Bürchau und Elbeschwand, im Süde an Tegernau und im Weste an Wies.

Glyderig vum Bann 
Zum Bann vu Raich ghöre d Dörfer Raich, Hoheägg, Oberhüser und Ried, de Hof Schürehof und d Hüser Am Rain, Burschtel und Lochhüser (Im Loch). Im Gmeindegebiet liige di uffgangeni Ortschaft Chastelhöfe, wo deilwis au in de hüttige Gmeind Bürchau gläge isch, und di abgangene Burge Altwaldeck und Sitliburg.

Politik 
Di politische Organ hän bis zum Zämmeschluss zue dr Gsamtgmei Chleis Wiisedal bstönn uss em ehreamtlige Bürgermeister und em Gmeinderoot mit acht Mitglyder. Sitz vo de örtlige Gmeindverwaltig isch s Roothus vom Ortsdeil Ried gsi, wo anno 1868 baut worre isch.

Wirtschaft 
Im 19. Johrhundert hät d Gegend Buresydlig golte, wo d Lüt durchus güet gläbt hän. Di deilwis extreme Hanglage hän e Mechanisierig vo de Landwirtschaft aber unmöglig gmacht, so hän numme no wenigi Ywohner ihr Ychomme in de bürlige Existänz. Raich läbt hütt vo me bscheidene Främdeverchehr und isch e Wohnort für Brüefs-Pändler.

Weblink 
 
 Internetufftritt vo de Gmeind Raich

Ort (Landkreis Lörrach)
Chleis Wiisedal